Истината

Духът на Истината, който от Отца изхожда ще ви научи. Това беше първоначалната мисъл, която се породи в мен когато започнах да мисля над какво да пиша днес. Стихът от Евангелието, доближаваш се до мисълта ми е на Йоан „А кога дойде Утешителят, Когото Аз ще ви пратя от Отца, Духът на истината, Който изхожда от Отца, Той ще свидетелствува за Мене;“ (Йоан 15:26)

Винаги, когато се наложи да обяснявам триединната същност на Бог, Светата Тройца – Отец, Син и Свети Дух изпитвам известна неувереност, и притеснение. Може би това е резултат от липсата ми на религиозно и богословско образование. Вероятно богословите са по умели и вещи, но аз опитвам да го обясня според моето простонародно разбиране, и на бързо.

Бог Отец е изначално съществуващ, Създател и Творец на всичко видимо и невидимо. Светът беше неустроен и Божият Дух се носеше над водите. И Бог създаде светът за шест дни и на седмият си почина и благослови съботата. Съботният ден е свят и поради това на него не се работи. Евреите са спазвали Съботата. При християнството има изместване на съботата в неделя поради неизвестни причини. Никъде в Библията не може да се намери потвърждение за подобна промяна.

Син Христос е единосъщен с Отца, Бог истинен от Бог истинен, Светлина от Светлината. Той биде пожертван за да не погине никой, който вярва в него, но да има живот вечен. Жертвеният Агнец е символ на Христос, в Откровение например е представен „6. Погледнах, и ето, сред престола и четирите животни и сред старците стоеше Агнец, като заклан, със седем рога и седем очи, които са седемте духове Божии, разпратени по цялата земя.“

Светият Дух е говорил и се е изявявал чрез строзаветните пророци. За Него Исус казва, ако някой поругае Човешкият Син ще му се прости, но ако поругае Светият Дух няма да му се прости нито на този, нито на онзи свят. Точният цитат е „[и ако някой каже дума против Сина Човечески, ще му се прости; но ако някой каже против Духа Светаго, няма да му се прости ни на този, ни на онзи свят.](https://bibliata.zahristos.org/?t=4&q=%D0%9C%D0%B0%D1%82%D0%B5%D0%B9%2012:32)“ (Матей 12:32) След като се възнася при Отца, Христос изпраща Светият Дух над учениците – апостолите, на Петдесетница. Явяването Му е чудно, под формата на огнени езици над всеки от апостолите и получават дар да проповядват Евангелието сред всички народи и езици. Светият Дух се спуска над всички търсещи и готови да приемат Христос. Има примери от Библията, Деяния на апостолите, показващи това. Примерно този, където в сън Бог се явява на един от апостолите и му казва да яде от казан с нечисти животни – запомнил съм изразът „И това, което Бог е очистил ти не смятай за нечисто!“ (Деяния)

Казано е, че в последното време, аз го разбирам преди Второто пришествие, когато Христос ще дойде от небесата в слава, така както се възнесе, Бог ще излее Духът Си над всяка твар. Когато Духът дойде се получават различни дарби. Примерно, имаше момент когато цар Саул изпращаше войници да заловят Давид, но Духът се изливаше над тях и те започваха да пророкуват.

„18 Така Давид побягна и се отърва; и дойде при Самуила в Рама та му извести всичко, що му беше сторил Саул. Тогава той и Самуил отидоха та седяха в Навиот.

19 След това, известиха на Саула, казвайки: Ето, Давид е в Навиот у Рама.

20 И Саул прати човеци да хванат Давида; но като видяха дружината на пророците, че пророкуваха, със Самуила началствувайки над тях, Божият Дух дойде на Сауловите пратеници, та пророкуваха и те.

21 И като се извести това на Саула, той прати още човеци; но и те пророкуваха. И пак трети път Саул прати човеци; но и те пророкуваха.

22 Тогава и сам той отиде в Рама; и като стигна до големия кладенец в Сокхо, попита казвайки: Где са Самуил и Давид? И казаха: Ето, те са в Навиот у Рама.

23 И отиде там към Навиот у Рама; и Божият Дух дойде и на него, та като вървеше по пътя пророкуваше, докато стигна в Навиот у Рама.

24 Съблече и той дрехите си, и пророкуваше и той пред Самуила, и лежеше гол през целия онзи ден и цялата оная нощ. Затова казват: И Саул ли е между пророците?“ (1 Царе 19: 18-24)

Отец и Син са чисти и съвършени, поради което няма как да контактуват с хората, и както се вижда чрез Светият Дух се осъществява определен контакт.

„Духът на истината, Който от Отца изхожда, Той ще свидетелствува за Мене.“

Без истина няма светлина, без светлина няма познание, без познание няма осъзнаване, без осъзнаване няма свобода, без свобода не може да се служи на Бог!

Записано в гр. Разград, в 21:25 ч. на 08.12.2020 г.