“**Придобий ми­рен дух и хи­ля­ди око­ло теб ще се спасят**", каз­ва преп. Серафим Саровски

Днес случайно или не си припомних тези думи на свети Серафим Саровски. Кротост, смирение, въздържание основни принципи, които е проповядвал Христос. Без тях няма как да се вникне в дълбочините на Християнството.

Тези принципи контрастират на законите дадени на Моисей, поне на пръв поглед. Сред тях се казва „око за око, зъб за зъб“, докато Исус казва, ако някой те удари по едната страна, обърни и другата, ако те накара да вървиш един километър с него, върви два километра (цитирам примера по вдъхновение). Блажени са гонените и хулените в Мое име. Законите на Моисей бяха за друго време, Христос дойде за да възвести евангелската вест за спасението от смъртта и греха. Старият закон гласеше, че спасението ще дойде чрез строго съблюдаване на закона, а Христос каза Аз съм извор на Жива вода, и който пие от Мен ще се спаси. В потвърждение на думите си бе извършил много чудеса – бе изцерявал болни и недъгави, бе възкресявал мъртви (и Илия, и ученикът му Елисей бяха възкресявали мъртви, но при Исус беше различно – Той заповяда на Лазар да стане и да ходи, и Лазар стана), бе усмирил бурята, бе порицал дървото, че нямаше плод, с който да се нахрани и то изсъхна на мига и още безброй чудеса. Бе дал уверение, че учениците му и тези, които вярват в Него ще вършат същите неща, а даже и по-големи. Разбира се, това няма как да стане без пълно изчистване, кръщаване и посвещаване на Христос. Христос казва, че е вратата през която всеки трябва да мине.

Христос чрез живота Си даде пример на пълна кротост и смиреност. Той не наруши законите, напротив каза, че е дошъл да ги изпълни, а не да ги наруши. На съдебният процес срещу Него с голяма мъка успяха да измислят обвинения, измислени от лъжесвидетели, че е искал да разруши храма, защото е казал, че разрушеният храм ще го въздигне за три дни. В последствие се заловиха за думите Му, че е Син Божии, което изтълкуваха като богохулство и Го осъдиха. През целият процес, униженията на които Го подложиха, мъченията Той стоя кротко и смирено. Когато беше на кръста каза „[А Иисус каза: Отче, прости им, защото не знаят какво правят. И разделиха дрехите Му, като хвърлиха жребий.](https://bibliata.zahristos.org/?t=7&q=%D0%9B%D1%83%D0%BA%D0%B0%2023:34)“ (Лука 23:34) Не ги винеше, защото знаеше, че умовете и сърцата им са помрачени, от сили над, които нямаха власт да противодействат. От двете му страни имаше приковани двама разбойници, които действително бяха нарушили закона, но единият Го помоли да се помоли за тях. „Спомни си за мене, Господи, кога дойдеш в Царството Си“. (Лука 23:42) В отговор Исус му рече „Истина ти казвам, днес ще бъдеш с Мене в рая“. (Лука 23:43) Чрез Исус, дори в последният момент, преди да поеме последната си глътка въздух, грешника намери спасение.

Личният пример на Христос показа един Дух на кротост и смирение, един Дух на нелицемерно братолюбие, един път който всеки Християнин трябва да следва.

*Гр. Разград, 18:36 ч. на 19.12.2020 г.*